Komisjoni määrus (EÜ) nr 823/98,

20. aprill 1998,

millega muudetakse määrust (EMÜ) nr 461/93, millega kehtestatakse ühenduse lambarümpade liigitusskaala üksikasjalikud eeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 25. septembri 1989. aasta määrust (EMÜ) nr 3013/89 lamba- ja kitselihaturu ühise korralduse kohta, [1] viimati muudetud määrusega (EÜ) nr 1589/96, [2] eriti selle artikli 4 lõiget 5,

võttes arvesse nõukogu 23. juuli 1992. aasta määrust (EMÜ) nr 2137/92, mis käsitleb ühenduse lambarümpade liigitusskaalat ja määratleb ühenduse värskete või külmutatud lambarümpade standardkvaliteedi ning laiendab määrust (EMÜ) nr 338/91, [3] viimati muudetud määrusega (EÜ) nr 2536/97, [4] eriti selle artiklit 2,

ning arvestades, et:

komisjoni 26. veebruari 1993. aasta määruses (EMÜ) nr 461/93, millega kehtestatakse ühenduse lambarümpade liigitusskaala üksikasjalikud eeskirjad, [5] nähakse ette, et määruse (EMÜ) nr 2137/92 III lisas nimetatud A- ja B-kategooriate puhul võivad liikmesriigid teatada rümpade hinnad 100 kg kohta tavalise esitusviisi korral; kogemused on näidanud, et seda võimalust tuleks laiendada ka kõnealuses lisas nimetatud C-kategooriale, kuna rümpade esitusega seotud kaubandustavad on kõikide kõnealuses lisas osutatud kategooriate puhul samad; kõnealuse sätet tuleb kohaldada tagasiulatuvalt, et C-kategooria rümpade hindade teatamine toimuks kogu 1998. majandusaasta kohta ühtsel alusel;

komisjoni määrusega (EMÜ) nr 461/93 kehtestatakse sätted, mis käsitlevad määruses (EMÜ) nr 2137/92 sätestatud ühenduse inspekteerimisrühma tehtavaid kohapealseid kontrolle; kogemused on näidanud vajadust muuta kõnealuseid sätteid, et võimaldada suuremat paindlikkust inspekteerimisrühma koosseisu ja kohapealsete kontrollide korraldamise osas;

käesoleva määrusega ettenähtud meetmed on kooskõlas lambaliha turu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 461/93 muudetakse järgmiselt.

1. Artikli 1 lõige 3 asendatakse järgmisega:

"3. Kui rümpade esitusviis pärast konksul kaalumist ja liigitamist erineb võrdlusesitusviisist, kohandavad liikmesriigid rümba kaalu määruse (EMÜ) nr 2137/92 artiklis 2 sätestatud paranduskoefitsientide kohaldamise teel. Liikmesriigid teatavad komisjonile kasutatavad paranduskoefitsiendid. Kõnealuse määruse III lisas osutatud kategooriate puhul võivad liikmesriigid siiski teatada rümpade hinnad 100 kg kohta tavalise esitusviisi korral. Sel juhul teatavad liikmesriigid komisjonile selle esitusviisi ja võrdlusesitusviisi erinevustest."

2. Artikli 8 lõige 1 asendatakse järgmisega:

"1. Kohapealset kontrolli teostab rühma delegatsioon, mis koosneb kõige rohkem seitsmest liikmest. Delegatsiooni koosseisu kuuluvad:

- vähemalt kaks komisjoni eksperti, kellest üks tegutseb delegatsiooni eesistujana,

- üks asjaomase liikmesriigi ekspert,

- kõige rohkem neli eksperti teistest liikmesriikidest."

3. Artikli 9:

- lõike 1 esimene lõik asendatakse järgmisega:

"1. Kohapealsed kontrollid tehakse korrapäraste ajavahemike järel, mille pikkus võib erineda eelkõige sõltuvalt lambaliha toodangu suhtelisest tähtsusest asjaomases liikmesriigis või skaala kohaldamisega seotud probleemidest. Vajaduse korral võib korraldada täiendavaid kontrollkäike. Täiendavate kontrollkäikude puhul võib delegatsiooni suurust vähendada.",

- lõige 5 asendatakse järgmisega:

"5. Delegatsiooni eesistuja koostab aruande, mis sisaldab kontrollkäigu üksikasju ja lõikes 4 osutatud järeldusi. Aruanne saadetakse viivitamata asjaomasele liikmesriigile ja seejärel teistele liikmesriikidele."

Artikkel 2

Käesolev määrus jõustub Euroopa Ühenduste Teatajas avaldamise päeval.

Artikli 1 lõiget 1 kohaldatakse alates 1998. majandusaasta algusest.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 20. aprill 1998

Komisjoni nimel

komisjoni liige

Franz Fischler

[1] EÜT L 289, 7.10.1989, lk 1.

[2] EÜT L 206, 16.8.1996, lk 25.

[3] EÜT L 214, 30.7.1992, lk 1.

[4] EÜT L 347, 18.12.1997, lk 6.

[5] EÜT L 49, 27.2.1993, lk 70.

--------------------------------------------------